KIRJALLINEN KYSYMYS E-4136/00

esittäjä(t): Chris Davies (ELDR) komissiolle

(16. tammikuuta 2001)

Aihe: Vaarallisia aineita koskevan direktiivin (67/548/ETY) muuttaminen 28. kerran

Ehdotuksessa vaarallisia aineita koskevan direktiivin (67/548/ETY)(1) muuttamiseksi 28. kerran trikloroetyleenin luokitukseksi ehdotetaan 2. kategorian karsinogeeniä nykyisen 3. kategorian karsinogeenin asemesta.

Tuhansia ihmisiä on ollut mukana asiaa koskevissa perusteellisissa tutkimuksissa. Onko komissio vakuuttunut, että trikoloroetyleenille altistumisen ja syöpätapausten lisääntymisen välillä on seuraussuhde?

Teollisuuden edustajat ovat kertoneet, että asiassa ei ole sovellettu EU:n merkintäohjeiden johdannossa esitettyjä kriteerejä, joissa edellytetään normaaleja käsittely- ja käyttöolosuhteita. Kahdessa epidemiologisessa tutkimuksessa altistustilanteet, joiden väitettiin aiheuttaneen Saksan syöpätapaukset, johtuivat epätavallisen korkeista trikloroetyleenitasoista, jotka ylittivät huomattavasti työssä tapahtuvaa altistusta koskevat normit. Teollisuuden edustajat väittivät lisäksi, että käytäntöjen parantuminen altistusrajojen puitteissa suojelee työntekijöitä trikloroetyleenin vaaroilta.

Miten komissio vastaa näihin väitteisiin?

(1) EYVL L 196, 16.8.1967, s. 1.

Margot Wallströmin komission puolesta antama vastaus

(5. maaliskuuta 2001)

Trikloorietyleenin luokitusta käsitellään olemassa olevien aineiden vaarojen arviointia ja valvontaa koskevan asetuksen (ETY) N:o 793/93(1) ja vaarallisten aineiden luokitusta ja merkintöjä koskevan direktiivin 67/548/ETY yhteydessä. Teknistä ja tieteellistä tukea antaa Isprassa, Italiassa toimiva Euroopan kemikaalivirasto, joka kuulee näistä asioista jäsenvaltioita ja teollisuutta karsinogeenisuutta, mutageenisuutta ja lisääntymistoksisuutta käsittelevän CMR-työryhmän välityksellä. Vaikeat tapaukset, kuten trikloorietyleeni, annetaan riippumattomien tieteenharjoittajien muodostaman erityisasiantuntijaryhmän käsiteltäviksi, jossa kaikki jäsenvaltiot ovat edustettuina.

Erityisasiantuntijaryhmä tutkii kemikaalien luokitusta koskevat ehdotukset puhtaasti tieteelliseltä pohjalta. Trikloorietyleenin tapauksessa 30. ja 31. maaliskuuta 2000 kokoontunut ryhmä suositti aineen luokitusta luokan 2 karsinogeeneihin (R45). Jäsenvaltioiden asiantuntijoista koostuva CMR-työryhmä, joka kokoontui 9.12. toukokuuta 2000, tuki tätä luokitusta lähes yksimielisesti. Luokitukseen on päädytty yleisen tieteellisen näytön monivuotisen analysoinnin perusteella. Arvioinnissa on otettu huomioon muun aineiston ohella kysyjän mainitsemat epidemiologiset tutkimukset. Komissio haluaa tähdentää, että trikloorietyleenille ehdotetaan luokitusta luokan 2 karsinogeeneihin (pääasiassa eläinkokeisiin perustuva luokitus) eikä luokan 1 karsinogeeneihin (epidemiologisiin tietoihin perustuva luokitus).

Komissio haluaa painottaa, että ehdotettu luokitus ei johda automaattisesti aineen markkinoille saattamista ja käyttöä koskeviin rajoituksiin. Komissio aikoo kuitenkin tutkia tällaisten rajoitusten mahdollisuutta tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämistä koskevan direktiivin 76/769/ETY(2) nojalla. Komissio noudattaa luokkaan 1 tai 2 luokiteltuihin karsinogeeneihin, mutageeneihin ja lisääntymistoksisuutta aiheuttaviin aineisiin normaalisti sovellettavaa käytäntöä ja harkitsee huolellisesti, olisiko asianmukaista kieltää trikloorietyleenin myyminen kuluttajille. Lisäksi komissio sitoutui direktiivin 94/60/ETY(3) antamisen yhteydessä (säädös koskee direktiivin 76/769/ETY muuttamista neljännentoista kerran) kiinnittämään erityistä huomiota trikloorietyleeniin ja muihin kloorattuihin liuottimiin. Ennen kuin komissio antaa ehdotuksen, se selvittää markkinoille saattamista ja käyttöä koskevien rajoitusten edut ja haitat ja kuulee asiasta teollisuutta ja muita osapuolia.

(1) EYVL L 84, 5.4.1993.

(2) EYVL L 262, 27.9.1976.

(3) EYVL L 365, 31.12.1994.